九奮 記夢
作者：薛季宣
朝代：宋

paragraphs: 解荃維兮放蘭舸，蹇南越兮洞庭波。
噴浪花兮飛白雪，身何居兮入明月。
聊凝神兮隠處，夢龍宮兮波之下。
珍珠庭兮紫貝闕，璆琳宮兮犀甲戶。
朝龍君兮殿堂，芰荷巾兮蘋藻裳。
圭琉璃兮荇带，佩美玉兮琅璫。
龍君遊兮何之，水晶宮兮丹水湄。
驂蒼虯兮飛廉御，豐隆車兮爲後屬。
磣磹驅駝其左右兮使風伯爲清路，都離宮兮忘反。
命羣臣兮燕衎，葅蘩藴兮形鹽。
列鯨胎兮黿卵，張鈞天兮廣漠野。
鼓蛇鼖兮雷鼉鼓，鏗浮磬兮□龍鍾。
歌湘靈兮奇相，舞三行兮清酤。
戛止兮柷敔，觀其臣之就位兮厥令尹曰瞋。
鮭總羣蝦而將之兮，胄乃元惟鮑魚。
緣蛙聲之聒聒兮，位高于五諫。
鱣魚大而無庸兮，處之冗散。
鬰鬰余心之惛默兮，周章而蹇産。
欲敶詞而夢覺兮，嗟言之而已晚。
怱怱余見斯情物兮，徒臨流而惋歎。